બેલન્દુર બેંગાલુરુનું સૌથી મોટું તળાવ છે અને હવે શહેરની મધ્યમાં આવી ગયું છે. હૈદરાબાદની મધ્યમાં પણ વિશાળ હુસૈનસાગર તળાવ આવેલું છે. તે પર્યટન સ્થળ તરીકે પણ જાણીતું છે. બેલન્દુર તળાવને પર્યટન સ્થળ બનાવી ના શકાય એટલું ગંદું તે થઈ ગયું છે. અમદાવાદમાં વસ્ત્રાપુર તળાવ બન્યું ત્યારે સુંદર લાગતું હતું, પણ હવે એટલું ગંદું થઈ ગયું છે કે ત્યાં ફરવા જઈ શકાય તેમ નથી. પાલિકાના ભ્રષ્ટ અધિકારીઓ ગટર લાઈનો સ્ટોર્મ વૉટર ડ્રેનેજમાં જોડી દે છે, તેના કારણે સંડાસ-બાથરૂમનું ગંદું પાણી સીધું જ તળાવમાં ઠલવાય છે. સ્ટોર્મ વૉટર ડ્રેનેજ એટલે વરસાદી પાણીના નિકાલ માટેની વ્યવસ્થા. શહેરમાં પાણીના જવાનો માર્ગ રહે નહિ એટલે પાણી ભરાવા લાગે. પછી ત્યાં કરોડો ખર્ચીને વરસાદી પાણીના માટેની પાઇપો નાખવી પડે. આયોજનનો અભાવ તે આનું નામ.મુદ્દો આયોજનના અભાવનો પણ છે અને ટૂંકી દૃષ્ટિને કારણે આડેધડ વિકસેલા શહેરો હવે મુશ્કેલી સર્જી રહ્યા છે. ત્યારે સરકાર કશું કરવાની નથી. નાગરિકોએ પગલાં લેવા પડે તેવી સ્થિતિ આવી છે. મુંબઈના ચારકોપના દરિયાકિનારે સ્વચ્છતા માટે સંસ્થાઓએ પ્રયાસો કર્યા ત્યારે ખબર પડેલી કે લાખો ટન ગંદકી આપણે જળસ્રોતમાં ફેલાવીએ છીએ. રાજકારણને કારણે જાતજાતના મહોત્સવો અને વિસર્જન વધી રહ્યા છે અને તહેવાર પછી મૂર્તિ વિસર્જનને કારણે અત્યંત ગંદકી ફેલાય છે. ધાર્મિક લોકો કઈ રીતે આવી ગંદકી ફેલાવી શકે તે સમજવું મુશ્કેલ છે.